《再作药名诗一篇》
宋代·孔平仲

肥羊作臛香出厨，膏粱姜桂品味俱。夙开东阁戒诸客，千金腾味沽酒壶。

飞觥倒杓约不退，一卷百盏皆无馀。不须呼卢会六博，笙簧琴筑非真乐。

萧郎独以酒娱宾，怜子心勤憎子虐。眼前覆花不容起，面赤复令须满酌。

更深闪闪灯焰消，照天烛黄蜡洒膏。欲逃人觉安敢去，饮水只欲吞波涛。

青烟郁郁金鸭细，花上红酥合香蒂。四垂银箔不知寒，却劝金罂子同醉。

久不见子眼空青，见子宛然犹旧情。败船如筛寄江水，天阴夜半防风起。

告归急走城西角，如粉霜花衣上落。屡蒙大幅扫长篇，才薄何由继高作。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。